Freyr Bjarnason skrifar 28. maí 2014 07:00 Bjarni , sonur hans Baldur og fjölskyldur þeirra ætla að freista gæfunnar í Noregi . Fréttablaðið / Valli Feðgarnir Bjarni Finnsson og Baldur Bjarnason , ásamt fjölskyldum þeirra , hafa gert samning um að reka Hamborgarabúllu Tómasar í Noregi . „ Ef allt gengur samkvæmt áætlun er meiningin að fyrsti staðurinn verði opnaður í september í Ósló , “ segir Bjarni , sem vonast til að opna fleiri staði í Noregi síðar meir . „ Við ætlum að byrja á einum stað og sjá hvernig því verður tekið . Við tökum eitt skref í einu . Þetta er algjörlega í samvinnu við Tomma [ Tómas Tómasson , stofnanda Búllunnar ] og hans lið . “ Bjarni átti verslunina Blómaval í þrjátíu ár , auk þess sem þeir feðgar ráku Ísbúð Vesturbæjar þangað til þeir seldu hana fyrir tveimur og hálfu ári . Hann segir hamborgarana á Búllunni þá bestu sem völ er á . „ Það er ekkert öðru vísi . “ Þegar Hamborgarabúllan í Ósló verður opnuð verða staðirnir orðnir ellefu talsins á tíu árum . Fyrir eru útibú við Geirsgötu , Ofanleiti , Bankastræti , Bíldshöfða , í Hafnarfirði , á Selfossi , tvö í London , auk þess sem Kaupmannahöfn og Berlín eru nýir viðkomustaðir hamborgarakeðjunnar . Fyrsta Búllan var opnuð við Geirsgötuna í apríl árið 2004 .